Obsahová náplň poznámok

Čl. I
Všeobecné informácie

(1)	Názov a sídlo právnickej osoby alebo meno a priezvisko fyzickej osoby, ak sa zostavuje účtovná závierka fyzickej osoby podnikateľa. Opis vykonávanej činnosti účtovnej jednotky v nadväznosti na predmet podnikania účtovnej jednotky.

(2)	Informácie o obchodnom mene, sídle, právnej forme a môžu sa uviesť aj iné vhodné údaje o účtovnej jednotke, v ktorej je účtovná jednotka neobmedzene ručiacim spoločníkom.

(3)	Dátum schválenia účtovnej závierky za bezprostredne predchádzajúce účtovné obdobie príslušným orgánom účtovnej jednotky. Navrhnuté rozdelenie zisku alebo navrhnuté vysporiadanie straty.

(4)	Právny dôvod na zostavenie účtovnej závierky.

(5)	Údaje o skupine účtovných jednotiek, a to:
a)	obchodné meno a sídlo účtovnej jednotky, ktorá zostavuje konsolidovanú účtovnú závierku za najväčšiu skupinu účtovných jednotiek, ktorej súčasťou je účtovná jednotka ako dcérska účtovná jednotka,
b)	obchodné meno a sídlo účtovnej jednotky, ktorá zostavuje konsolidovanú účtovnú závierku za najmenšiu skupinu účtovných jednotiek, ktorej súčasťou je účtovná jednotka ako dcérska účtovná jednotka, a ktorá je tiež začlenená do skupiny účtovných jednotiek uvedených v písmene a); 
c)	adresa, kde sa môže vyžiadať kópia konsolidovaných účtovných závierok uvedených v písmenách a) a b),
d)	údaj, či účtovná jednotka je materskou účtovnou jednotkou a údaj, či je oslobodená od povinnosti zostaviť konsolidovanú účtovnú závierku a konsolidovanú výročnú správu podľa § 22 zákona, pričom sa uvádzajú
1.	pri oslobodení podľa § 22 ods. 8 zákona obchodné meno a sídlo materskej účtovnej jednotky zostavujúcej konsolidovanú účtovnú závierku podľa osobitných predpisov,)
2.	pri oslobodení podľa § 22 odsekov 10 a 12 zákona obchodné meno a sídlo dcérskych účtovných jednotiek.

(6)	Priemerný prepočítaný počet zamestnancov účtovnej jednotky počas účtovného obdobia, počet  zamestnancov účtovnej jednotky ku dňu, ku ktorému sa zostavuje účtovná závierka, z toho počet vedúcich zamestnancov, ktorými sa rozumejú členovia štatutárneho orgánu účtovnej jednotky a vedúci zamestnanci v priamej pôsobnosti štatutárneho orgánu alebo člena štatutárneho orgánu.

Čl. II
Informácie o prijatých postupoch

(1)	Informácia, či je účtovná závierka zostavená za splnenia predpokladu, že účtovná jednotka bude nepretržite pokračovať vo svojej činnosti. V prípade, ak účtovná závierka nie je zostavená za predpokladu nepretržitého pokračovania činnosti účtovnej jednotky, uvádza sa informácia o spôsobe účtovania účtovnej jednotky.

(2)	Informácia o aplikácií účtovných zásad a účtovných metód, ktoré sú dôležité na posúdenie majetku, záväzkov, finančnej situácie a výsledku hospodárenia. Informácia o zmenách účtovných zásad a zmenách účtovných metód a to s uvedením dôvodu ich uplatnenia a ich vplyvu na hodnotu majetku, záväzkov, vlastného imania a výsledku hospodárenia účtovnej jednotky. Ak v dôsledku zmeny účtovných zásad a účtovných metód nie sú hodnoty za bezprostredne predchádzajúce účtovné obdobie v jednotlivých súčastiach účtovnej závierky porovnateľné, uvádza sa vysvetlenie o neporovnateľných hodnotách.

(3)	Informácia o charaktere a účele transakcií, ktoré sa neuvádzajú v súvahe, pričom sa uvádza finančný vplyv týchto transakcií na účtovnú jednotku, ak sú riziká alebo prínosy vyplývajúce z týchto transakcií významné a ak uvedenie týchto rizík alebo prínosov je potrebné na účely posúdenia finančnej situácie účtovnej jednotky.

(4)	Spôsob a stanovenie ocenenia majetku a záväzkov vrátane stanovenia rozhodujúcich účtovných odhadov a predpokladov, pričom sa zohľadňuje zásada významnosti. Uvádza sa najmä
a)	obstarávacia cena, vlastné náklady, menovitá hodnota, reálna hodnota, hodnota zistená metódou vlastného imania, aktivovanie úrokov tvoriacich súčasť ocenenia majetku a záväzkov, 
b)	stanovenie odhadu zníženia hodnoty majetku a tvorba opravnej položky k majetku,
c)	stanovenie ocenenia záväzkov, stanovenie odhadu ocenenia rezerv,
d)	stanovenie ocenenia finančných nástrojov alebo majetku, ktorý nie je finančným nástrojom pri oceňovaní reálnou hodnotou, a to:
1.	stanovenie ocenenia reálnou hodnotou, pričom sa uvádza aplikácia reálnej hodnoty podľa zákona; pri kvalifikovanom odhade sa uvádza stanovenie významných predpokladov slúžiacich ako základ modelov a postupov ocenenia,
2.	pre každú kategóriu finančných nástrojov alebo majetku, ktorý nie je finančných nástrojom sa uvádza reálna hodnota a údaj o tom, v akej sume sa zmeny reálnej hodnoty zahrnuli do výkazu ziskov a strát a v akej sume sa zahrnuli vo vlastnom imaní ako oceňovacie rozdiely,
3.	pre každý druh derivátových finančných nástrojov informácie o rozsahu a podstate týchto nástrojov vrátane hlavných podmienok a okolností, ktoré môžu ovplyvniť sumu, časový priebeh a mieru istoty budúcich peňažných tokov, 
e)	stanovenie ocenenia finančných nástrojov alebo majetku, ktorý nie je finančným nástrojom pri oceňovaní obstarávacou cenou alebo vlastnými nákladmi, a to
1.	pre každý druh derivátových finančných nástrojov sa uvádza reálna hodnota týchto finančných nástrojov, ak sa môže spoľahlivo určiť ako trhová cena a informácia o rozsahu a charaktere týchto nástrojov,
2.	pri dlhodobom finančnom majetku, ktorý sa vykazuje vo vyššej hodnote ako je jeho reálna hodnota, uvádza sa 
2.a	účtovná hodnota a reálna hodnota za jednotlivé položky majetku alebo skupiny týchto jednotlivých položiek majetku,
2.b	dôvod pre nezníženie účtovnej hodnoty vrátane povahy dôkazov pre predpoklad, že sa účtovná hodnota opätovne dosiahne,
f)	stanovenie metódy vlastného imania,
g)	tvorba odpisového plánu pre dlhodobý majetok, pričom sa uvádza doba odpisovania, sadzby odpisov a odpisové metódy pre účtovné odpisy,
h)	informácia o poskytnutých dotáciách a pri dotáciách na obstaranie majetku sa uvedú zložky majetku a ich ocenenie.

(5)	V poznámkach sa uvádza informácia o oprave významných chýb minulých účtovných období účtovanej v bežnom účtovnom období s uvedením sumy vplyvu na nerozdelený zisk minulých rokov alebo na neuhradenú stratu minulých rokov. Účtovná jednotka môže uviesť aj informácie o oprave nevýznamných chýb minulých účtovných období účtovanej v bežnom účtovnom období s uvedením sumy vplyvu na výsledok hospodárenia bežného účtovného obdobia.

Čl. III
Informácie, ktoré vysvetľujú a doplňujú položky súvahy

(1)	K aktívam sa v poznámkach pri zohľadnení zásady významnosti uvádzajú doplňujúce a vysvetľujúce informácie o
a)	dlhodobom majetku, a to: 
1.	prehľad o pohybe dlhodobého majetku podľa zložiek dlhodobého majetku v nadväznosti na členenie položiek súvahy; uvádza sa ocenenie majetku na začiatku účtovného obdobia, ich prírastky, úbytky a presuny počas účtovného obdobia a ocenenie na konci účtovného obdobia,
2.	prehľad oprávok a opravných položiek podľa zložiek dlhodobého majetku v nadväznosti na členenie položiek súvahy; uvádza sa hodnota oprávok a opravných položiek na začiatku účtovného obdobia, ich prírastky, úbytky a presuny počas účtovného obdobia a hodnota na konci účtovného obdobia,
3.	prehľad o čistej (netto) hodnote dlhodobého majetku na začiatku účtovného obdobia a na konci účtovného obdobia, 
b)	dôvodoch účtovania o dlhodobom majetku, ku ktorému nemá účtovná jednotka vlastnícke právo, napríklad majetok obstaraný finančným prenájmom, majetok pri ktorom vlastnícke právo nadobudol veriteľ zmluvou o zabezpečovacom prevode práva, ale ktorý užíva účtovná jednotka na základe zmluvy o výpožičke,
c)	dlhodobom nehmotnom majetku a dlhodobom hmotnom majetku, na ktorý je zriadené záložné právo alebo pri ktorom má účtovná jednotka obmedzené právo s ním nakladať
d)	majetku, ktorým je goodwill a to dôvod jeho vzniku, spôsob výpočtu a prehodnotenie opodstatnenosti jeho výšky a odpisu jeho hodnoty,
e)	výskumnej a vývojovej činnosti za účtovné obdobie, a to v členení na
1.	náklady na výskum vynaložené v účtovnom období,
2.	neaktivované náklady na vývoj vynaložené v účtovnom období,
3.	aktivované náklady na vývoj vynaložené v účtovnom období,
f)	štruktúre dlhodobého finančného majetku a jeho umiestnení v členení v nadväznosti na položky súvahy, ak prostredníctvom tohto umiestnenia vykonáva v inej účtovnej jednotke rozhodujúci vplyv, spoločný vplyv, podstatný vplyv; uvádza aj obchodné meno, sídlo, podiel na základnom imaní, výšku vlastného imania a výsledok hospodárenia tejto inej účtovnej jednotky,
g)	dlhodobom finančnom majetku podľa písmena a),okrem prehľadu oprávok,
h)	ocenení dlhodobého finančného majetku ku dňu, ku ktorému sa zostavuje účtovná závierka reálnou hodnotou alebo metódou vlastného imania a vplyve takého ocenenia na výsledok hospodárenia a na výšku vlastného imania; uvádza sa v tabuľkovej forme zobrazenie pohybu v oceňovacích rozdieloch vykázaných vo vlastnom imaní z dôvodu ocenenia reálnou hodnotou počas účtovného obdobia,
i)	opravných položkách k dlhodobému finančnému majetku v nadväznosti na položky súvahy, pričom sa uvádza stav opravných položiek na začiatku účtovného obdobia, zmeny počas účtovného obdobia a stav na konci účtovného obdobia,
j)	zmenách v jednotlivých zložkách dlhodobého finančného majetku,
k)	dlhodobom finančnom majetku, na ktorý je zriadené záložné právo a o dlhodobom finančnom majetku, pri ktorom má účtovná jednotka obmedzené právo s ním nakladať,
l)	podielových certifikátoch, konvertibilných dlhopisoch, warantoch, opciách alebo podobných cenných papieroch, pričom sa uvádza ich počet a rozsah práv, ktoré predstavujú,
m)	opravných položkách k zásobám v členení v nadväznosti na položky súvahy, pričom sa uvádza ich stav na začiatku účtovného obdobia, tvorba, zúčtovanie počas účtovného obdobia a stav na konci účtovného obdobia, ako aj dôvod ich tvorby a zúčtovania,
n)	zásobách, na ktoré je zriadené záložné právo a zásobách, pri ktorých má účtovná jednotka obmedzené právo s nimi nakladať,
o)	zákazkovej výrobe a zákazkovej výstavbe nehnuteľnosti určenej na predaj, pričom sa uvádzajú
1.	všeobecné údaje, a to:
1a. hodnota zmluvných výnosov vykázaných v účtovnom období vo výnosoch,
1b. metóda použitá na určenie výnosov vykázaných za účtovné obdobie,
1c. metóda použitá na zistenie stupňa dokončenia zákazkovej výroby,
1d. opis spôsobu, na základe ktorého účtovná jednotka zhotovujúca nehnuteľnosť určenú na predaj  usúdila, že počas výstavby nehnuteľnosti určenej na predaj dochádza k priebežnému transferu; pri posudzovaní priebežného transferu sa zohľadňuje jednotlivo a aj spoločne existencia najmä týchto indikátorov:
1da. výstavba nehnuteľnosti určenej na predaj sa uskutočňuje na pozemku vo vlastníctve   objednávateľa,
1db. objednávateľovi nevzniká nárok na odstúpenie od zmluvy s právom vrátenia peňažných prostriedkov,
1dc. pri nedokončení dohodnutej výstavby zhotoviteľom nehnuteľnosť zostáva objednávateľovi,
1dd. zmluva oprávňuje objednávateľa zmeniť zhotoviteľa s prípadnou sankciou a nájsť si iného zhotoviteľa na dokončenie nehnuteľnosti,
2.	informácie o zákazkovej výrobe a zákazkovej výstavbe nehnuteľnosti určenej na predaj, ktoré ku dňu, ku ktorému sa zostavuje účtovná závierka, neboli ukončené, pričom sa uvádza 
2a. celková suma vynaložených nákladov a vykázaných ziskov znížená o vykázané straty ku dňu,  ku ktorému sa zostavuje účtovná závierka,
2b. suma prijatých preddavkov,
2c. suma zadržanej platby,
p)	najvýznamnejších položkách pohľadávok, pričom sa tiež uvádzajú opravné položky za účtovné obdobie, s uvedením stavu na začiatku účtovného obdobia,  tvorba, zúčtovanie opravných položiek a stav na konci účtovného obdobia a osobitne sa uvádza dôvod ich tvorby a zúčtovania,
q)	hodnote pohľadávok do lehoty splatnosti a po lehote splatnosti,
r)	hodnote pohľadávok zabezpečených záložným právom alebo inou formou zabezpečenia s uvedením formy zabezpečenia, hodnote pohľadávok, na ktoré sa zriadilo záložné právo a hodnote pohľadávok, pri ktorých má účtovná jednotka obmedzené právo s nimi nakladať,
s)	výpočte odloženej daňovej pohľadávky,
t)	zložkách krátkodobého finančného majetku,
u)	ocenení krátkodobého finančného majetku ku dňu, ku ktorému sa zostavuje účtovná závierka reálnou hodnotou alebo metódou vlastného imania a vplyve takého ocenenia na výsledok hospodárenia a na výšku vlastného imania; uvádza sa v tabuľkovej forme zobrazenie pohybu v oceňovacích rozdieloch vykázaných vo vlastnom imaní z dôvodu ocenenia reálnou hodnotou počas účtovného obdobia,
v)	opravných položkách ku krátkodobému finančnému majetku za účtovné obdobie, s uvedením stavu na začiatku účtovného obdobia, tvorby, zúčtovania opravných položiek k nemu a ich stavu na konci účtovného obdobia, pričom osobitne sa uvádza dôvod ich tvorby a zúčtovania,
w)	krátkodobom finančnom majetku, na ktorý bolo zriadené záložné právo a o krátkodobom finančnom majetku, pri ktorom má účtovná jednotka obmedzené právo s ním nakladať,
x)	vlastných akciách, a to o:
1.	dôvode nadobudnutia vlastných akcií počas účtovného obdobia, 
2.	počte a menovitej hodnote nadobudnutých vlastných akcií počas účtovného obdobia a o počte a menovitej hodnote prevedených vlastných akcií počas účtovného obdobia, pričom sa uvádza percentuálna hodnota týchto vlastných akcií na upísanom základnom imaní, 
3.	počte a protihodnote, za ktorú sa vlastné akcie počas účtovného obdobia nadobudli a o počte a protihodnote, za ktorú sa vlastné akcie počas účtovného obdobia previedli na inú osobu, 
4.	počte, menovitej hodnote a protihodnote, za ktorú sa vlastné akcie nadobudli a ktoré účtovná jednotka má v držbe k poslednému dňu účtovného obdobia; uvádza sa aj ich percentuálny podiel na upísanom základnom imaní,
y)	významných položkách účtov časového rozlíšenia.

(2)	K pasívam súvahy sa uvádzajú doplňujúce a vysvetľujúce informácie o
a)	vlastnom imaní, a to:
1.	opis základného imania najmä počet akcií, ich menovitá hodnota, práva spojené s jednotlivými druhmi akcií, splatené základné imanie,
2.	počet a menovitá hodnota akcií upísaných počas účtovného obdobia a iný titul zmeny  vlastného imania počas účtovného obdobia,
3.	rozdelenie účtovného zisku alebo vysporiadanie účtovnej straty vykázanej v predchádzajúcom účtovnom období,
4.	prehľad o zisku alebo strate, ktorá nebola účtovaná ako náklad alebo výnos, ale priamo na účty vlastného imania, najmä zmeny reálnej hodnoty majetku, zmeny hodnoty majetku pri použití metódy vlastného imania; uvádza sa aj súčet ziskov a strát,
5.	zisk na akciu alebo podiel na základnom imaní,
b)	jednotlivých druhoch rezerv za bežné účtovné obdobie s uvedením ich stavu na začiatku bežného účtovného obdobia, ich tvorba, použitie, zrušenie počas bežného účtovného obdobia, ich stav na konci účtovného obdobia, pričom sa uvedie predpokladaný rok použitia rezerv,
c)	výške záväzkov do lehoty splatnosti a po lehote splatnosti,
d)	štruktúre záväzkov podľa zostatkovej doby splatnosti v členení v nadväznosti na položky súvahy, uvádza sa hodnota záväzkov so zostatkovou dobou splatnosti viac ako päť rokov,
e)	hodnote záväzku zabezpečenom záložným právom alebo zabezpečenom inou formou zabezpečenia a to s uvedením formy zabezpečenia,
f)	výpočte odloženého daňového záväzku,
g)	záväzkoch zo sociálneho fondu, s uvedením stavu na začiatku bežného účtovného obdobia, tvorby a čerpaní sociálneho fondu počas bežného účtovného obdobia a stavu na konci účtovného obdobia,
h)	vydaných dlhopisoch, najmä ich menovitá hodnota, emisný kurz, úrok a splatnosť,
i)	bankových úveroch, pôžičkách a návratných finančných výpomociach, pričom sa uvádza najmä mena, v ktorej boli poskytnuté, charakter, hodnota v cudzej mene a hodnota v eurách, výška úroku, splatnosť, forma zabezpečenia,
j)	významných položkách časového rozlíšenia výdavkov budúcich období a výnosov budúcich období.

(3)	Pri majetku prenajatom formou finančného prenájmu v poznámkach prenajímateľa sa uvádza
a)	celková suma dohodnutých platieb ku dňu, ku ktorému sa zostavuje účtovná závierka, v členení na istinu u prenajímateľa a finančný výnos,
b)	suma istiny u prenajímateľa a finančný výnos podľa doby splatnosti
1.	do jedného roka vrátane,
2.	od jedného roka do piatich rokov vrátane,
3.	viac ako päť rokov.

(4)	Pri majetku prenajatom formou finančného prenájmu v poznámkach nájomcu sa uvádza
a)	celková suma dohodnutých platieb ku dňu, ku ktorému sa zostavuje účtovná závierka, v členení na istinu u nájomcu a finančný náklad,
b)	suma istiny u nájomcu a finančný náklad podľa doby splatnosti
1.	do jedného roka vrátane,
2.	od jedného roka do piatich rokov vrátane,
3.	viac ako päť rokov.

(5)	O odloženej dani z príjmov sa uvádzajú informácie o
a)	sume odložených daní z príjmov účtovaných v bežnom účtovnom období ako náklad alebo výnos vyplývajúcej zo zmeny sadzby dane z príjmov,
b)	sume odloženej daňovej pohľadávky účtovanej v bežnom účtovnom období týkajúcej sa umorenia  daňovej straty, nevyužitých daňových odpočtov a iných nárokov, ako aj dočasných rozdielov predchádzajúcich účtovných období, ku ktorým sa v predchádzajúcich účtovných obdobiach odložená daňová pohľadávka neúčtovala,
c)	sume odloženého daňového záväzku, ktorý vznikol z dôvodu neúčtovania tej časti odloženej daňovej pohľadávky v bežnom účtovnom období, o ktorej sa účtovalo v predchádzajúcich účtovných obdobiach,
d)	sume neuplatneného umorenia daňovej straty, nevyužitých daňových odpočtov a iných nárokov a odpočítateľných dočasných rozdielov, ku ktorým nebola účtovaná odložená daňová pohľadávka,
e)	odloženej dani z príjmov, ktorá sa vzťahuje k položkám účtovaným priamo na účty vlastného imania bez účtovania na účty nákladov a výnosov,
f)	vzťahu medzi sumou splatnej dane z príjmov a sumou odloženej dane z príjmov a medzi výsledkom hospodárenia pred zdanením, a to číselné porovnanie sumy splatnej dane z príjmov a sumy odloženej dane z príjmov a výsledku hospodárenia pred zdanením vynásobeným príslušnou sadzbou dane z príjmov, 
g)	zmene sadzby dane z príjmov.

(6)	Informácie o významných položkách majetku a záväzkoch zabezpečených derivátmi, pričom sa uvádza forma tohto zabezpečenia a uvádza sa zmena reálnej hodnoty v priebehu účtovného obdobia. 

Čl. IV
Informácie, ktoré vysvetľujú a dopĺňajú položky výkazu ziskov a strát

(1)	K položkám výnosov a nákladov sa v poznámkach uvádzajú doplňujúce a vysvetľujúce informácie, o
a)	sume tržieb za vlastné výkony a tovar s uvedením ich opisu a hodnoty tržieb podľa jednotlivých typov výrobkov a služieb účtovnej jednotky a hlavných oblastí odbytu,
b)	zmene stavu vnútroorganizačných zásob; ak sa zmena ich stavu nerovná rozdielu medzi stavom netto na konci predchádzajúceho účtovného obdobia a stavom netto na konci bežného účtovného obdobia, uvádzajú sa dôvody vzniku tohto rozdielu podľa jednotlivých položiek zásob, najmä manká a škody, zmena metódy oceňovania, dary,
c)	opise a sume významných položiek výnosov pri aktivácii nákladov, 
d)	opise a sume ostatných významných položiek výnosov z hospodárskej činnosti,
e)	celkovej sume osobných nákladov a to v členení na mzdy, ostatné náklady na závislú činnosť, sociálne poistenie, zdravotné poistenie, sociálne zabezpečenie,
f)	opise a sume významných položiek finančných výnosov a celkovej sume kurzových ziskov; osobitne sa uvádza hodnota kurzových ziskov účtovaná ku dňu, ku ktorému sa zostavuje účtovná závierka,
g)	opise a sume významných položiek nákladov za poskytnuté služby,
h)	opise a sume významných položiek ostatných nákladov z hospodárskej činnosti,
i)	opise a sume významných položiek finančných nákladov a celkovej sume kurzových strát; osobitne sa uvádza suma kurzových strát účtovaná ku dňu, ku ktorému sa zostavuje účtovná závierka.

(2)	Pri výnosoch a nákladoch sa uvádza výška a charakter jednotlivých položiek výnosov a nákladov, ktoré majú výnimočný rozsah alebo výskyt.

(3)	Opis a celková suma nákladov za overenie individuálnej účtovnej závierky audítorom alebo audítorskou spoločnosťou, iné uisťovacie služby, daňové poradenstvo a ostatné neaudítorské služby poskytnuté týmto audítorom alebo audítorskou spoločnosťou.

(4)	V poznámkach sa uvádza členenie čistého obratu podľa § 2 ods. 14 zákona v členení podľa jednotlivých typov činností účtovnej jednotky a hlavných geografických oblastí odbytu, ak sa tieto typy činnosti a oblasti odbytu z hľadiska organizácie predaja výrobkov a tovarov a poskytovania služieb výrazne odlišujú. Ak predmetom činnosti účtovnej jednotky je dosahovanie iných výnosov ako sú výnosy z predaja výrobkov, tovarov a služieb, uvádza sa aj opis iných výnosov zahrnovaných do čistého obratu.

Čl. V
Informácie o iných aktívach a iných pasívach

(1)	K iným aktívam a iným pasívam sa uvádzajú tieto informácie:
a)	opis a hodnota podmieneného majetku, ktorými sa rozumie možný majetok, ktorý vznikol v dôsledku minulých udalostí a ktorého existencia alebo vlastníctvo závisí od toho, či nastane alebo nenastane jedna alebo viac neistých udalostí v budúcnosti, ktorých vznik nezávisí od účtovnej jednotky; týmito majetkom sú napríklad práva zo servisných zmlúv, poistných zmlúv, koncesionárskych zmlúv, licenčných zmlúv,
b)	opis a hodnota podmienených záväzkov vyplývajúcich napríklad zo súdnych rozhodnutí, z poskytnutých záruk, zo všeobecne záväzných právnych predpisov, z ručenia podľa jednotlivých druhov ručenia; takýmito podmienenými záväzkami sú:
1.	možná povinnosť, ktorá vznikla ako dôsledok minulej udalosti a ktorej existencia závisí od toho, či nastane alebo nenastane jedna alebo viac neistých udalostí v budúcnosti, ktorých vznik nezávisí od účtovnej jednotky, alebo
2.	povinnosť, ktorá vznikla ako dôsledok minulej udalosti, ale ktorá sa nevykazuje v súvahe, pretože nie je pravdepodobné, že na splnenie tejto povinnosti bude potrebný úbytok ekonomických úžitkov, alebo výška tejto povinnosti sa nedá spoľahlivo oceniť.

(2)	V poznámkach sa uvádzajú významné položky ostatných finančných povinností, ktoré sa nevykazujú v účtovných výkazoch; pri každej položke sa uvádza jej popis, výška a údaj, či sa netýka spriaznených osôb, napríklad zákonná povinnosť alebo zmluvná povinnosť odobrať určité množstvo produktu, uskutočniť investície, veľké opravy a podobne.

(3)	Ku skutočnostiam sledovaným na podsúvahových účtoch sa v poznámkach uvádzajú informácie o významných položkách prenajatého majetku, majetku prijatého do úschovy, o pohľadávkach a záväzkoch z opcií, odpísaných pohľadávkach a podobne.

Čl. VI
Udalosti, ktoré nastali po dni, ku ktorému sa zostavuje účtovná závierka

(1)	Uvádzajú sa informácie o charaktere a finančnom vplyve významných udalostí, ktoré nastali po dni, ku ktorému sa zostavuje účtovná závierka do dňa zostavenia účtovnej závierky a ktoré nie sú zohľadnené v súvahe alebo vo výkaze ziskov a strát, napríklad informácie o
a)	poklese alebo zvýšení trhovej ceny finančného majetku ako dôsledku udalostí, ktoré nastali po dni, ku ktorému sa zostavuje účtovná závierka do dňa zostavenia účtovnej závierky, s uvedením dôvodu týchto zmien,
b)	dôvodoch pre zmenu výšky rezerv a opravných položiek, ktoré nastali v dôsledku udalostí po dni, ku ktorému sa zostavuje účtovná závierka do dňa zostavenia účtovnej závierky,
c)	zmene spoločníkov účtovnej jednotky,
d)	prijatí rozhodnutia o predaji účtovnej jednotky alebo jej časti,
e)	zmenách významných položiek dlhodobého finančného majetku,
f)	začatí alebo ukončení činnosti časti účtovnej jednotky, napríklad odštepného závodu, organizačnej zložky, prevádzkarne,
g)	vydaných dlhopisoch a iných cenných papieroch,
h)	zlúčení, splynutí, rozdelení a zmene právnej formy účtovnej jednotky,
i)	mimoriadnych udalostiach, ak majú vplyv na hospodárenie účtovnej jednotky, napríklad o živelnej  pohrome,
j)	získaní alebo odobratí licencií alebo iných povolení významných pre činnosť účtovnej jednotky a podobne.

Čl. VII
Informácie o spriaznených osobách

(1)	Informácie o transakciách medzi účtovnou jednotkou a spriaznenými osobami sa uvádzajú z dôvodu potreby užívateľov účtovnej závierky porozumieť vplyvu týchto transakcií na účtovnú závierku a to
a)	zoznam transakcií, ktoré sa uskutočnili medzi účtovnou jednotkou a spriaznenými osobami, pričom sa uvádza napríklad kúpa alebo predaj zásob, kúpa alebo predaj nehnuteľností a iného majetku, nákup alebo predaj služieb, lízing, výskum a vývoj, licencie, financovanie, vrátane pôžičiek a vkladov do vlastného imania, poskytnutie záruk a garancií, podmienené záväzky a ostatné finančné povinnosti podľa článku V, úhrada záväzkov v mene danej účtovnej jednotky alebo danou účtovnou jednotkou a to bez ohľadu, či za to bola alebo nebola účtovaná cena,
b)	charakteristika transakcie, ktorou je suma, výška zostatku ku dňu, ku ktorému sa zostavuje účtovná závierka, jeho zabezpečenie, opravná položka k pochybným pohľadávkam, odúčtovanie pochybných pohľadávok do nákladov,
c)	samostatne sa uvádzajú transakcie so spriaznenými osobami za každú z týchto kategórií:
1.	osoba, ktorá v účtovnej jednotke vykonáva rozhodujúci vplyv,
2.	osoba, ktorá v účtovnej jednotke vykonáva spoločný rozhodujúci vplyv alebo podstatný vplyv,
3.	dcérske účtovné jednotky,
4.	spoločné účtovné jednotky,
5.	pridružené účtovné jednotky,
6.	kľúčový manažment účtovnej jednotky alebo jej materskej účtovnej jednotky,
7.	ostatné spriaznené osoby.

(2)	O príjmoch a výhodách členov štatutárneho orgánu, dozorného orgánu a iného orgánu účtovnej jednotky sa uvádzajú informácie o
a)	výške priznaných odmien za účtovné obdobie pre členov štatutárneho orgánu, dozorného orgánu a iného orgánu účtovnej jednotky z dôvodu výkonu ich funkcie vrátane plnení vyplývajúcich z dôchodkových programov pre  bývalých členov týchto orgánov, a to v členení za jednotlivé orgány,
b)	výške jednotlivých druhov záruk alebo iných zabezpečení poskytnutých pre členov štatutárneho orgánu, dozorného orgánu a iného orgánu účtovnej jednotky, a to v členení za jednotlivé orgány,
c)	pôžičkách poskytnutých členom štatutárneho orgánu, dozorného orgánu a iného orgánu účtovnej jednotky, a to:
1.	celková suma poskytnutých pôžičiek k poslednému dňu účtovného obdobia v členení za jednotlivé orgány,
2.	celková suma splatených pôžičiek k poslednému dňu účtovného obdobia v členení za jednotlivé orgány,
3.	celková suma odpustených pôžičiek a odpísaných pôžičiek k poslednému dňu účtovného obdobia v členení za jednotlivé orgány,
d)	hlavných podmienkach, na základe ktorých im boli záruky alebo iné zabezpečenia a pôžičky poskytnuté; pri pôžičkách sa uvádzajú aj úrokové sadzby,
e)	celkovej sume použitých finančných prostriedkov alebo iného plnenia na súkromné účely členmi štatutárneho orgánu, dozorného orgánu a iného orgánu účtovnej jednotky, ktoré  sa vyúčtovávajú.

Čl. VIII
Ostatné informácie

(1)	V poznámkach sa uvádza informácia o udelení výlučného práva alebo osobitného práva, ktorým sa udelilo právo poskytovať služby vo verejnom záujme, pričom sa uvádza náhrada za túto činnosť v akejkoľvek forme, a ak sa zároveň vykonávajú aj iné činnosti, uvádzajú sa aj informácie o
a)	všetkých formách prijatej náhrady,
b)	účtovných zásadách použitých pri prideľovaní nákladov a výnosov,
c)	všetkých druhoch činností účtovnej jednotky.

(2)	V poznámkach účtovnej jednotky, na ktorú sa vzťahuje § 23d ods. 6 zákona, ktorej činnosť je zaradená do kategórie priemyselnej výroby podľa osobitného predpisu) a ktorej čistý obrat za bezprostredne predchádzajúce účtovné obdobie bol väčší ako 250 000 000 eur,  sa uvedú aj informácie o
a)	zložení a výške základného imania pripadajúceho na orgány verejnej moci a iné osoby, v ktorých má orgán verejnej moci väčšinový podiel na hlasovacích právach s uvedením druhu akcie, opisu práv a povinností s nimi spojených pre každý druh akcií a ich percentuálny podiel na celkovom základnom imaní alebo hodnote a percentuálnej výške podielov na základnom imaní a s nimi spojených hlasovacích právach,
b)	cenných papieroch vo vlastníctve orgánov verejnej moci a iných osôb, v ktorých má orgán verejnej moci väčšinový podiel na hlasovacích právach, s ktorými je spojené právo na výmenu za akcie, napríklad konvertibilné dlhopisy,
c)	výške dotácií a návratných finančných výpomocí, 
d)	prijatých úveroch, poskytnutých prečerpaniach úverov, prijatých kapitálových príspevkoch s uvedením úrokových sadzieb a o podmienkach poskytnutia úveru a zárukách poskytnutých účtovnou jednotkou,
e)	zárukách poskytnutých orgánom verejnej moci a zárukách poskytnutých inou účtovnou jednotkou, v ktorej má orgán verejnej moci väčšinový podiel na hlasovacích právach, podmienkach ich poskytnutia a nákladoch na ich získanie,
f)	vyplatených dividendách a výške nerozdeleného zisku,
g)	iných formách prijatej štátnej pomoci, najmä odpustenie súm, ktoré účtovná jednotka dlhuje štátu alebo inému subjektu verejnej správy.

(3)	V poznámkach účtovnej jednotky, na ktorú sa vzťahuje § 23d ods. 6 zákona sa uvedú aj informácie o finančných vzťahoch medzi orgánom verejnej moci a účtovnou jednotkou a to o:
a)	náhradách strát z hospodárskej činnosti účtovnej jednotky,
b)	peňažných vkladoch a nepeňažných vkladoch, 
c)	nenávratných finančných príspevkoch alebo pôžičkách za zvýhodnených podmienok,
d)	finančných výhodách, ktorými sú napríklad nevymáhanie pohľadávky voči účtovnej jednotke, 
e)	vzdaní sa dividend alebo podielov na zisku, 
f)	poskytnutých náhradách za finančné povinnosti uložené orgánom verejnej moci.

Čl. IX
Prehľad o pohybe vlastného imania

(1)	Prehľad o pohybe vlastného imania zobrazuje zmenu vo vlastnom imaní účtovnej jednotky medzi dvomi účtovnými závierkami a čím bola spôsobená. 

(2)	Prehľad o pohybe vlastného imania v rámci riadnej účtovnej závierky porovnáva zmenu stavu medzi dvomi po sebe nasledujúcimi riadnymi účtovnými závierkami. Skladá sa z dvoch prehľadov. Jeden prehľad zobrazuje zmenu stavu vlastného imania za účtovné obdobie a druhý prehľad za bezprostredne predchádzajúce účtovné obdobie.

(3)	Prehľad o pohybe vlastného imania v rámci mimoriadnej účtovnej závierky porovnáva zmenu stavu vlastného imania medzi dňom, ku ktorému je zostavená mimoriadna účtovná závierka a dňom, ku ktorému bola zostavená posledná riadna účtovná závierka.

Čl. X
Prehľad peňažných tokov

(1)	V prehľade peňažných tokov sa uvádzajú informácie o peňažných tokoch, ktorými sú príjmy a výdavky peňažných prostriedkov a prírastky a úbytky peňažných ekvivalentov, pričom sa peňažné toky členia 
a)	peňažné toky z prevádzkovej činnosti, ktorou je činnosť, ktorá súvisí s predmetom podnikania účtovnej jednotky a ostatné činnosti, ktoré súvisia s hospodárskou činnosťou účtovnej jednotky, okrem investičnej činnosti a finančnej činnosti,
b)	peňažné toky z investičnej činnosti, ktorou je obstaranie a vyradenie dlhodobého nehmotného majetku, dlhodobého hmotného majetku a tej časti dlhodobého finančného majetku, ktorý nie je súčasťou peňažných ekvivalentov,
c)	peňažné toky z finančnej činnosti, ktorou je činnosť, ktorej dôsledkom sú zmeny v hodnote a štruktúre vlastného imania a zmeny dlhodobých záväzkov a krátkodobých záväzkov, ktoré nesúvisia s prevádzkovou činnosťou a investičnou činnosťou.

(2)	Za peňažné toky z prevádzkovej činnosti sa považujú najmä peňažné toky, ktoré súvisia s predmetom podnikania účtovnej jednotky a spôsobujú vznik zisku alebo straty, napríklad
a)	príjmy z predaja tovaru, výrobkov a služieb, vrátane prijatých preddavkov,
b)	príjmy z poplatkov za priemyselné práva a autorské práva, z provízií a ďalšie príjmy vzťahujúce sa k  výnosom z bežnej činnosti,
c)	výdavky na úhrady za dodávky materiálu, tovaru a externých služieb, vrátane zaplatených preddavkov,
d)	výdavky na zamestnancov, napríklad mzdy a odmeny a výdavky platené v mene zamestnancov, napríklad na zdravotné poistenie, nemocenské poistenie, dôchodkové poistenie, poistenie v nezamestnanosti a preddavky na  daň z príjmov, odvádzané za zamestnancov,
e)	výdavky na daň z príjmov účtovnej jednotky po odpočítaní príjmov z vrátenia preplatku dane z príjmov, okrem takýchto výdavkov za investičnú činnosť a finančnú činnosť,
f)	príjmy a výdavky zo zmlúv, ktorých predmetom je uplatnenie práva kúpy alebo predaja, ktoré je určené na predaj alebo na obchodovanie,
g)	príjmy a výdavky z nákupu a predaja cenných papierov určených na predaj alebo na obchodovanie,
(3)	Pri vykazovaní peňažných tokov z prevádzkovej činnosti sa môže použiť priama metóda alebo nepriama metóda, pričom:
a)	priamou metódou sa rozumie vykazovanie vhodne zvolených hlavných skupín hrubých príjmov a hrubých výdavkov a možno ju uplatniť ako čistú priamu metódu, pri ktorej sa vychádza z vhodne vytvorených analytických účtov k účtom peňažných prostriedkov alebo ako modifikovanú priamu metódu, pri ktorej sa vychádza z položiek výkazu ziskov a strát, pričom sa upravia tržby z predaja, náklady na obstaranie predaného tovaru a ďalšie položky výkazu ziskov a strát, ktoré sa týkajú prevádzkovej činnosti účtovnej jednotky, o zmenu stavu zásob, pohľadávok z prevádzkovej činnosti a záväzkov z prevádzkovej činnosti, o ostatné nepeňažné položky a o ostatné položky, ktorých peňažné toky sú peňažnými tokmi z investičnej činnosti alebo peňažnými tokmi z finančnej činnosti,
b)	nepriamou metódou sa rozumie vykazovanie peňažných tokov, pri ktorých sa vychádza z výsledku hospodárenia z bežnej činnosti pred zdanením daňou z príjmov, upraveného o vplyv nepeňažných položiek, napríklad odpisov dlhodobého majetku, rezerv, opravných položiek, zmien stavu zásob, pohľadávok z prevádzkovej činnosti a záväzkov z prevádzkovej činnosti, počas bežného účtovného obdobia a všetkých ostatných položiek, ktorých peňažné toky sú peňažnými tokmi z investičnej činnosti alebo peňažnými tokmi z finančnej činnosti.

(4)	Peňažnými tokmi z investičnej činnosti sú napríklad
a)	výdavky na obstaranie dlhodobého nehmotného majetku a dlhodobého hmotného majetku,
b)	príjmy z predaja dlhodobého nehmotného majetku a dlhodobého hmotného majetku,
c)	výdavky na obstaranie dlhodobých cenných papierov a podielov v iných účtovných jednotkách, okrem cenných papierov, ktoré sa považujú za peňažné ekvivalenty a cenných papierov, ktoré sú určené na predaj alebo na obchodovanie,
d)	príjmy z predaja dlhodobých cenných papierov a podielov v iných účtovných jednotkách, okrem cenných papierov, ktoré sa považujú za peňažné ekvivalenty a cenných papierov, ktoré sú určené na predaj alebo na obchodovanie,
e)	výdavky na pôžičky poskytnuté tretím osobám,
f)	príjmy zo splácania pôžičiek od tretích osôb,
g)	výdavky súvisiace s derivátmi, to neplatí, ak sú určené na predaj alebo na obchodovanie, alebo ak sa tieto výdavky považujú za peňažné toky z finančnej činnosti,
h)	príjmy súvisiace s derivátmi, to neplatí, ak sú určené na predaj alebo na obchodovanie, alebo ak sa tieto výdavky považujú za peňažné toky z finančnej činnosti,
i)	príjmy a výdavky súvisiace s derivátmi, ak sa nimi zabezpečuje majetok alebo záväzky účtovnej jednotky, pričom sa vykazujú rovnakým spôsobom ako peňažný tok súvisiaci s rizikom, ktoré sa zabezpečuje.

(5)	Peňažnými tokmi z finančnej činnosti sú napríklad
a)	príjmy z emisie akcií, príjmy z upísaných obchodných podielov a príjmy z iného zvýšenia vlastného imania,
b)	príjmy z pôžičiek a úverov, ktoré poskytla účtovnej jednotke banka alebo pobočka zahraničnej banky, ak sa vzťahujú na činnosť súvisiacu s jej predmetom podnikania,
c)	výdavky na obstaranie alebo spätné odkúpenie vlastných akcií alebo vlastných obchodných podielov a výdavky na iné zníženie vlastného imania,
d)	príjmy z emisie dlhových cenných papierov, úverov a pôžičiek,
e)	výdavky na úhradu záväzkov z cenných papierov, na splácanie úverov a pôžičiek,
f)	výdavky na úhradu záväzkov z používania majetku, ktorý je predmetom zmluvy o kúpe prenajatej veci,
g)	výdavky za nájom súboru hnuteľného majetku a nehnuteľného majetku používaného a odpisovaného nájomcom.

(6)	Ako čisté peňažné toky z prevádzkovej činnosti, investičnej činnosti a finančnej činnosti sa môžu uvádzať 
a)	príjmy a výdavky uskutočnené v mene tretích osôb, ak sa peňažné toky vzťahujú na činnosť tretích osôb, napríklad príjmy a výdavky uskutočnené na bežných bankových účtoch, nájomné vyberané v mene majiteľov nehnuteľností a zaplatené týmto majiteľom,
b)	príjmy a výdavky na nákup a na predaj cenných papierov, na krátkodobé pôžičky, na preddavky alebo splátky prostredníctvom kreditných kariet, ktorých dohodnutá doba splatnosti je najviac tri mesiace.

(7)	Pri peňažných tokoch vyplývajúcich z účtovných prípadov v cudzej mene sa vykazujú v eurách prepočítané referenčným výmenným kurzom určeným a vyhláseným Európskou centrálnou bankou alebo Národnou bankou Slovenka ku dňu, ku  ktorému sa zostavuje účtovná závierka. Kurzové rozdiely sa vykazujú oddelene od peňažných tokov z prevádzkovej činnosti, investičnej činnosti a finančnej činnosti tak, aby sa zosúladil stav peňažných prostriedkov a peňažných ekvivalentov na konci bežného účtovného obdobia so stavom k prvému dňu bezprostredne nasledujúceho účtovného obdobia. Kurzové rozdiely účtované ku dňu, ku ktorému sa zostavuje účtovná závierka, nie sú peňažnými tokmi.

(8)	Peňažné toky pri úrokoch, dividendách a iných podieloch na zisku sú
a)	prijaté a zaplatené úroky, dividendy a iné podiely na zisku; ak sa zahŕňajú do výsledku hospodárenia z bežnej činnosti, uvádzajú sa ako peňažné toky z prevádzkovej činnosti,
b)	prijaté úroky, prijaté dividendy a iné podiely na zisku; ak vyjadrujú spôsob návratnosti investícií, uvádzajú sa ako peňažné toky z investičnej činnosti,
c)	zaplatené úroky, zaplatené dividendy a iné podiely na zisku; ak vyjadrujú výdavky na získanie finančných zdrojov, uvádzajú sa ako peňažné toky z finančnej činnosti.

(9)	Peňažné toky dane z príjmov sa uvádzajú ako samostatná položka podľa charakteru z prevádzkovej činnosti, finančnej činnosti alebo investičnej činnosti alebo, ak sa nedokáže priradiť k uvedeným činnostiam, vykáže sa v prevádzkovej činnosti.

(10)	Ak sa použije nepriama metóda vykazovania peňažných tokov, uvádzajú sa v prehľade peňažných tokov skutočnosti, ktoré nemajú priamy vplyv na peňažné toky, ale ovplyvňujú v bežnom účtovnom období štruktúru majetku, záväzkov a vlastného imania účtovnej jednotky a vznikajú z  investičnej činnosti a finančnej činnosti. Rovnako sa v tomto prehľade uvádzajú aj skutočnosti, ktoré vplývajú na výsledok hospodárenia z bežnej činnosti.

(11)	Doplňujúcimi informáciami k prehľadu peňažných tokov sú
a)	štruktúra peňažných prostriedkov a peňažných ekvivalentov a dôvody prípadného nesúladu medzi sumami peňažných tokov a príslušnými položkami vykázanými v súvahe,
b)	použité zásady prijaté na určenie obsahovej náplne a štruktúry peňažných prostriedkov a peňažných ekvivalentov v bežnom účtovnom období,
c)	zmeny použitých zásad na určenie obsahovej náplne a štruktúry peňažných prostriedkov a peňažných ekvivalentov oproti bezprostredne predchádzajúcemu účtovnému obdobiu.

					Príloha č. 2 k opatreniu č. MF/23377/2014-74

Zoznam preberaných právne záväzných aktov Európskej únie
1.	Smernica Európskeho parlamentu a Rady 2013/34/EÚ z 26. júna 2013 o ročných účtovných závierkach, konsolidovaných účtovných závierkach a súvisiacich správach určitých druhov podnikov, ktorou sa mení smernica Európskeho parlamentu a Rady 2006/43/ES a zrušujú smernice Rady 78/660/EHS a 83/349/EHS (Ú. v. EÚ L 182, 29. 6. 2013).
2.	Smernica Komisie 2006/111/ES zo 16. novembra 2006 o transparentnosti finančných vzťahov členských štátov a verejných podnikov a o finančnej transparentnosti v niektorých podnikoch (konsolidované znenie) (Ú.v EÚ L 318,17.11.2006) v plnom znení.